CELEX: 52015PC0552
Language: lt
Date: 2015-11-06
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio

EUROPOS KOMISIJA
            Briuselis, 2015 11 06
            COM(2015) 552 final
            2015/0256(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindas ir tikslai
            
            
               
                  Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, nukrypstant nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
               
               
                  2015 m. liepos 15 d. ir 2015 m. rugpjūčio 20 d. Komisijoje užregistruotais raštais Belgija paprašė leidimo toliau atleisti nuo PVM apmokestinamuosius asmenis, kurių metinė apyvarta yra ne didesnė kaip 25 000 EUR sumai lygiavertė suma nacionaline valiuta. Vadovaudamasi PVM direktyvos 395 straipsnio 2 dalimi, 2015 m. rugsėjo 3 d. raštais Komisija pranešė kitoms valstybėms narėms apie Belgijos prašymą. 2015 m. rugsėjo 4 d. raštu Komisija pranešė Belgijai, kad turi visą prašymui įvertinti būtiną informaciją.
               
            
            
               •Bendrosios aplinkybės
            
            
               
                  Remiantis PVM direktyvos XII antraštinės dalies 1 skyriumi, valstybėms narėms suteikiama galimybė taikyti specialias smulkaus verslo įmonėms skirtas schemas, be to, jos gali nuo PVM atleisti apmokestinamuosius asmenis, kurių metinė apyvarta nesiekia tam tikros ribos. Toks atleidimas nuo PVM reiškia, kad apmokestinamasis asmuo neturi taikyti pardavimo PVM ir todėl negali atskaityti pirkimo PVM.
               
               
                  Pagal PVM direktyvos 285 straipsnį valstybės narės, nepasinaudojusios Tarybos direktyvos 67/288/EEB
                     1
                   14 straipsniu, gali atleisti nuo PVM apmokestinamuosius asmenis, kuriems taikoma riba yra ne didesnė nei 5 000 EUR. Belgija šia galimybe nepasinaudojo, todėl taikė ypač mažą ribą, kuri 2012 m. buvo 5 580 EUR.
               
               
                  2012 m. Belgija paprašė nukrypti leidžiančios nuostatos, kad supaprastintų smulkiųjų prekybininkų PVM prievoles ir nacionaliniam mokesčių administratoriui būtų lengviau rinkti PVM mokestį. 2013 m. gruodžio 22 d. Tarybos įgyvendinimo sprendimu 2013/53/ES
                     2
                   Taryba leido Belgijai iki 2015 m. gruodžio 31 d nuo PVM atleisti apmokestinamuosius asmenis, kurių metinė apyvarta yra ne didesnė kaip 25 000 EUR. Ši priemonė apmokestinamiems asmenims nėra privaloma. Dabar Belgija prašo šią priemonę pratęsti.
               
               
                  Nors Belgijai buvo leista taikyti atleidimą nuo PVM, kai apyvarta yra ne didesnė kaip 25 000 EUR, iš tiesų nuo 2014 m. balandžio 1 d. ji pirmiausia taikė mažesnę 15 000 EUR ribą. Iš Belgijos pateiktos informacijos matyti, kad dėl pirmojo ribos pakeitimo 2014 m. pagal MVĮ schemą nuo VAT atleistų apmokestinamųjų asmenų skaičius padidėjo 18 942 asmenimis (nuo 79 190 iki 98 132 asmenų arba 23,9 %). Palyginti su visu apmokestinamųjų asmenų skaičiumi, padidėjimas yra nuo 7,4 % iki 11,4 %. Nuo šios ribos taikymo pradžios priemonės poveikis biudžetui buvo 0,0074 % visų PVM pajamų, surinktų 2014 m.  Ekstrapoliuojant visiems 2014 m. poveikis atitiktų 0,0188 % visų PVM pajamų.
               
               
                  Remdamasi šia patirtimi, Belgija mano, kad taikant nukrypti leidžiančią priemonę tiek apmokestinamiesiems asmenims, tiek mokesčių administratoriui procedūros supaprastėjo, todėl nuo 2016 m. norėtų vėl padidinti ribą iki didžiausios pradinės 25 000 EUR sumos. Belgijos nuomone, dėl to administracinė našta sumažėtų dar didesniam mažų įmonių skaičiui, o jos, kaip minėta, turėtų teisę rinktis toliau taikyti įprastas PVM taisykles. Taip pat priemonės poveikis visai PVM pajamų sumai, surinktai galutinio vartojimo etapu, būtų labai nedidelis. 
               
               
                  Kadangi Belgija neprašo ribos, kuri viršytų anksčiau leistą taikyti ribą, nukrypti leidžianti nuostata gali būti pratęsta nekeičiant jos turinio. Todėl nukrypti leidžiančios nuostatos galiojimą siūloma pratęsti dar vienam laikotarpiui bent iki 2018 m. gruodžio 31 d. arba kol įsigalios direktyva dėl metinės apyvartos ribos, kurios nesiekiantys apmokestinamieji asmenys gali būti atleidžiami nuo PVM.
               
            
            
               Suderinamumas su toje pačioje politikos srityje galiojančiomis nuostatomis
            
            
               
                  Panašios nukrypti leidžiančios nuostatos buvo suteiktos ir kitoms valstybės narėms. Lenkijai
                     3
                   buvo leista taikyti 30 000 EUR ribą, Lietuvai
                     4
                   – 45 000 EUR ribą, Latvijai
                     5
                   ir Slovėnijai
                     6
                   – 50 000 EUR ribą, Italijai
                     7
                   ir Rumunijai
                     8
                   – 65 000 EUR ribą.
               
            
            
               •Suderinamumas su kitomis Sąjungos politikos sritimis
            
            
               
                  Priemonė atitinka su mažosiomis įmonėmis susijusius Sąjungos tikslus, kaip nustatyta Komisijos komunikate „Visų pirma galvokime apie mažuosius“. Europos iniciatyva „Small Business Act“
                     9
                  . 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  PVM direktyvos 395 straipsnis.
               
            
         
         
            
               •Subsidiarumo principas (neišimtinės kompetencijos atveju) 
            
            
               
                  Pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas.
               
            
            
               •Proporcingumas
            
            
               
                  Pasiūlymas atitinka proporcingumo principą dėl toliau nurodytų priežasčių.
               
               
                  Šis sprendimas yra susijęs su valstybei narei jos pačios prašymu suteiktu leidimu ir nesukuria prievolės.
               
               
                  Atsižvelgiant į ribotą šios nukrypti leidžiančios nuostatos taikymo sritį, speciali priemonė yra proporcinga siekiamam tikslui.
               
            
            
               •Priemonės pasirinkimas
            
            
               
                  Siūloma priemonė – Tarybos įgyvendinimo sprendimas.
               
               
                  Pagal PVM direktyvos 395 straipsnį nukrypti nuo įprastinių PVM taisyklių galima tik Komisijos pasiūlymu vieningai leidus Tarybai. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Ex post vertinimas / galiojančių teisės aktų tinkamumo patikrinimas
            
            
               Netaikoma.
            
            
               •Konsultacijos su suinteresuotaisiais subjektais
            
            
               
                  Netaikoma.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               
                  Pasiūlymu dėl Tarybos įgyvendinimo sprendimo siekiama pratęsti supaprastinimo priemonės, kuria panaikinama daug PVM prievolių įmonėms, kurių metinė apyvarta yra ne didesnė kaip 25 000 EUR, todėl ji gali padėti sumažinti administracinę naštą įmonėms ir padaryti teigiamą poveikį mokesčių administravimui (didelio poveikio visoms PVM pajamoms ji neturės). Dėl siauros nukrypti leidžiančios nuostatos taikymo srities ir riboto jos taikymo laikotarpio bet kuriuo atveju poveikis bus nedidelis.
               
            
            
               4.POVEIKIS BIUDŽETUI
            
            
               
                  Pasiūlymas ES biudžetui poveikio neturi, kadangi Belgija apskaičiuos kompensaciją pagal Tarybos reglamento (EEB, EURATOMAS) 1553/89 6 straipsnį.
               
            
         
         
            
               5.KITI ELEMENTAI
            
            
               
                  Pasiūlyme numatyta laikino galiojimo sąlyga. Automatinis šiai nukrypti leidžiančiai nuostatai nustatytas terminas – 2018 m. gruodžio 31 d.
               
            
            
               2015/0256 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  10
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)pagal Direktyvos 2006/112/EB 285 straipsnį valstybės narės, nepasinaudojusios 1967 m. balandžio 11 d. Antrosios Tarybos direktyvos 67/228/EEB dėl valstybių narių teisės aktų, susijusių su apyvartos mokesčiais ir pridėtinės vertės mokesčio bendros sistemos taikymo struktūra bei procedūromis, derinimo
                  11
                14 straipsniu, gali atleisti nuo PVM apmokestinamuosius asmenis, kurių metinė apyvarta neviršija 5 000 EUR.  Belgija paprašė, kad ši riba būtų padidinta iki 25 000 EUR;
            
            
               (2)Tarybos įgyvendinimo sprendimu 2013/53/ES
                  12
                Belgijai buvo leista iki 2015 m. gruodžio 31 d., taikant nukrypti leidžiančią nuostatą, nuo PVM atleisti apmokestinamuosius asmenis, kurių metinė apyvarta yra ne didesnė kaip 25 000 EUR. Pagal šią priemonę tie apmokestinamieji asmenys būtų atleidžiami nuo visų arba kai kurių su PVM susijusių prievolių, nurodytų Direktyvos 2006/112/EB XI antraštinės dalies 2–6 skyriuose. Iš tiesų Belgija nepasinaudojo didžiausia leistina riba, bet nuo 2014 m. balandžio 1 d. taikė 15 000 EUR ribą;
            
            
               (3)2015 m. liepos 15 d. ir 2015 m. rugpjūčio 20 d. Komisijoje užregistruotais raštais Belgija dar kartą paprašė leidimo taikyti atleidimo nuo PVM 25 000 EUR ribą;
            
            
               (4)remdamasi Direktyvos 2006/112/EB 395 straipsnio 2 dalies antra pastraipa, 2015 m. rugsėjo 3 d. raštu Komisija pranešė kitoms valstybėms narėms apie Belgijos prašymą. 2015 m. rugsėjo 4 d. raštu Komisija pranešė Belgijai, kad turi visą prašymui įvertinti būtiną informaciją;
            
            
               (5)iš Belgijos pateiktos informacijos matyti, kad pritaikius priemonę ir padidinus ribą iki 15 000 EUR dar 18 942 apmokestinamieji asmenys buvo atleisti nuo PVM, taip pat apskaičiuota, kad dėl to 2014 m. biudžete PVM pajamų suma sumažėjo maždaug 0,0188 %;
            
            
               (6)atsižvelgiant į tai, kad taikant šią ribą sumažėjo mažiausių įmonių PVM prievolės, nors šios įmonės ir toliau gali pasirinkti taikyti įprastines PVM procedūras, kaip nustatyta Direktyvos 2006/112/EB 290 straipsnyje, reikėtų leisti Belgijai taikyti 25 000 EUR ribą, nes dėl to dar labiau sumažėtų mažųjų įmonių PVM prievolės. Taigi būtų laikomasi Komisijos komunikate „Visų pirma galvokime apie mažuosius“. Europos iniciatyva „Small Business Act“
                  13
                nustatytų tikslų;
            
            
               (7)Belgijos teigimu, dėl nukrypti leidžiančios priemonės poveikis visai mokestinių pajamų sumai, surenkamai galutiniu vartojimo etapu, bus nedidelis;
            
            
               (8)nukrypti leidžianti priemonė nedaro neigiamo poveikio Sąjungos nuosaviems ištekliams, gaunamiems iš PVM, nes Belgija apskaičiuos kompensaciją pagal Tarybos reglamento (EEB, EURATOMAS) Nr. 1553/89 6 straipsnį;
            
            
               (9)todėl Įgyvendinimo sprendimas 2013/53/ES turėtų būti atitinkamai iš dalies pakeistas,
            
         
         
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Įgyvendinimo sprendimo 2013/53/ES 2 straipsnio antroje pastraipoje data „2015 m. gruodžio 31 d.“ pakeičiama data „2018 m. gruodžio 31 d.“
            
            
               2 straipsnis
            
            
               Šis sprendimas skirtas Belgijos Karalystei.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL 71, 1967 4 14, p. 1303/67.
               
               
                  
                     (2)
                  OL L 22, 2013 1 25, p. 13.
               
               
                  
                     (3)
                  2015 m. liepos 14 d. Tarybos įgyvendinimo sprendimas 2015/1173/ES, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 189, 2015 7 17, p. 36).
               
               
                  
                     (4)
                  2014 m. lapkričio 7 d. Tarybos įgyvendinimo sprendimas 2014/795/ES, kuriuo iš dalies keičiamas Sprendimas 2011/335/EB, kuriuo pratęsiamas Įgyvendinimo sprendimo 2011/335/ES, kuriuo leidžiama Lietuvos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymo laikotarpis (OL L 330, 2014 11 15, p. 44).
               
               
                  
                     (5)
                  2014 m. lapkričio 7 d. Tarybos įgyvendinimo sprendimas 2014/796/ES, kuriuo Latvijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 330, 2014 11 15, p. 46).
               
               
                  
                     (6)
                  2013 m. sausio 22 d. Tarybos įgyvendinimo sprendimas 2013/54/ES, kuriuo Slovėnijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 22, 2013 1 25, p. 15).
               
               
                  
                     (7)
                  2013 m. lapkričio 15 d. Tarybos įgyvendinimo sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 316, 2013 11 27, p. 35).
               
               
                  
                     (8)
                  2014 m. gruodžio 16 d. Tarybos įgyvendinimo sprendimas 2014/931/ES, kuriuo pratęsiamas Įgyvendinimo sprendimo 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymas (OL L 365, 2014 12 19, p. 145).
               
               
                  
                     (9)
                  2008 m. birželio 25 d. COM(2008) 394
               
               
                  
                     (10)
                  OL L 347, 2006 1211, p. 1.
               
               
                  
                     (11)
                  OL 71, 1967 4 14, p. 1303/67.
               
               
                  
                     (12)
                  2013 m. sausio 22 d. Tarybos įgyvendinimo sprendimas, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 22, 2013 1 25, p. 13–14).
               
               
                  
                     (13)
                  2008 m. birželio 25 d. COM(2008) 394.